作者:無名氏
標題:百寶妝・新雁過妝樓
內容:一抹絃器，初宴畫堂，琵琶人把當頭。髻雲腰素，仍佔絕風流。輕攏慢拈，生情豔態，翠眉黛顰，無愁謾似愁。變新聲曲，自成獲索，共聽一奏梁州。彈到遍急敲穎，分明似語，爭知指面纖柔。坐中無語，惟斷續金虯。曲終暗會王孫意，轉步蓮、徐徐卸鳳鉤。捧瑤觴，為喜知音，勸佳人、沉醉遲留。